**Vispārīgā vienošanās**

par tiesībām sniegt eksperta pakalpojumus zāļu dokumentācijas profesionālai izvērtēšanai

Rīgā, \*Vienošanās noslēgšanas datums ir pēdējā pievienotā drošā elektroniskā paraksta un tā laika zīmoga datums.

**Zāļu valsts aģentūra**, reģistrācijas Nr.90001836181, juridiskā adrese Jersikas ielā 15, Rīgā, LV – 1003, tās direktores Indras Dreikas personā, kura rīkojas saskaņā ar Zāļu valsts aģentūras nolikumu, turpmāk tekstā saukts **Pasūtītājs**, no vienas puses, un **Eksperta pakalpojuma sniedzējs:** Vārds Uzvārds, personas kods: 000000-00000 Deklarētā adrese: \_\_\_\_\_\_\_\_\_, turpmāk tekstā – **Eksperts**, no otras puses, kopā un katrs atsevišķi saukti arī **Puses** vai **Puse** noslēdz sekojošu Vispārīgo vienošanos, turpmāk tekstā – **Vienošanās**:

1. **Vienošanās priekšmets un darbības laiks**
   1. Ar **Vienošanās** parakstīšanu, **Ekspertam** tiek piešķirtas tiesības slēgt līgumus ar **Pasūtītāju** par padziļinātu ekspertīzi un eksperta atzinuma sniegšanu, kas nepieciešama Pasūtītāja funkciju izpildes nodrošināšanai un lēmuma pieņemšanai.
   2. **Vienošanās** stājas spēkā ar tās parakstīšanas brīdi un ir spēkā **trīs gadus** .
   3. Darba uzdevums, tā izpildes termiņš, darba izpildes pieņemšana, samaksa par to un nodokļu apmaksas kārtība tiek noteikta līgumā, kas tiek slēgts par katru konkrētu pakalpojumu atsevišķi. Samaksa tiek pārskaitīta **Ekspertam** uz konkrētajā līgumā norādīto bankas kontu.
2. **līguma noslēgšana un izpilde**
   1. **Eksperts** konkrēta Pakalpojuma sniegšanai tiek izvēlēts šādā kārtībā:
      1. **Eksperts,** ar kuru tiek noslēgta **Vienošanās**, tiek iekļauts **Ekspertu** sarakstā un tā iesniegtā informācija, kā arī personas dati tiek uzglabāti, apstrādāti un izmantoti atbilstoši normatīvo aktu prasībām līdz **Vienošanās** termiņa beigām, lai nodrošinātu Ekspertu atlases procesu un no tā izrietošo tiesību un pienākumu realizēšanu;
      2. tiesības slēgt līgumu par attiecīgā Pakalpojuma sniegšanu iegūst tas **Eksperts**, kura kompetence un specializācija saskaņā ar iesniegto informāciju atbilst konkrētas ekspertīzes jomai,
      3. **Eksperts** netiek izvēlēts konkrētas dokumentācijas vērtēšanai, ja **Ekspertam** var rasties interešu konflikts,
      4. ja Pakalpojuma sniegšanai izvēlētais **Eksperts** kādu iemeslu dēļ konkrētajā laikā nevar sniegt Pakalpojumu, tiek secīgi izvēlēts nākamais atbilstošākais **Eksperts**, kura kompetence un specializācija saskaņā ar iesniegto informāciju atbilst konkrētas ekspertīzes jomai;
      5. ja vairāku **Ekspertu** kompetence un specializācija atbilst konkrētas ekspertīzes jomai, **Eksperts** tiek izvēlēts, izmantojot nejaušas izvēles principu.
   2. **Pasūtītājs** ne vēlāk kā 3 (trīs) darba dienas pirms paredzētās līguma noslēgšanas nosūta izvēlētajam **Ekspertam** uz viņa norādīto e-pasta adresi uzaicinājumu noslēgt līgumu. **Ekspertam** ir pienākums ne vēlāk kā 2 (divu) darba dienu laikā atbildēt **Pasūtītājam,** sazinoties telefoniski vai nosūtot akceptu vai motivētu atteikumu noslēgt līgumu uz **Pasūtītāja** e-pasta adresi, no kuras nosūtīts uzaicinājums.
   3. Slēdzot līgumu, **Puses** vienojas par konkrētā pakalpojuma apjomu un izpildes termiņu.
   4. Ja noslēgtais līgums ar **Ekspertu** tiek izbeigts pirms termiņa beigām, **Pasūtītājs** ir tiesīgs noslēgt līgumu ar citu **Ekspertu** par tā paša Pakalpojumu sniegšanu Vienošanās 2.1.punktā noteiktajā kārtībā.
3. **Pušu saistības**
   1. **Eksperta** saistības:
      1. **Eksperts** apņemas veikt Pakalpojuma izpildi atbilstoši **Vienošanās** un līguma noteikumiem;
      2. **Eksperts** atbild par sniegtā Pakalpojuma kvalitāti atbilstoši spēkā esošu normatīvo aktu un **Pasūtītāja** prasībām;
      3. **Eksperts** visā **Vienošanās** darbības laikā apņemas ievērot **Vienošanās** un atsevišķi noslēgtajos līgumos noteiktās prasības, savlaicīgi un pienācīgā apjomā pildīt uzliktos pienākumus.
   2. **Pasūtītāja** saistības:
      1. **Pasūtītājs** visā **Vienošanās** darbības laikā apņemas ievērot **Vienošanās** 2.punktā noteikto līgumu noslēgšanas kārtību un veikt samaksu **Ekspertam** par veiktajiem pakalpojumiem līgumā noteiktajā apmērā un termiņā.
4. **Vienošanās grozīšana, tās darbības pārtraukšana**
   1. **Vienošanos** var papildināt, grozīt vai izbeigt, **Pusēm** savstarpēji vienojoties. Jebkuras izmaiņas vai papildinājumi tiek noformēti rakstveidā un kļūst par **Vienošanās** neatņemamām sastāvdaļām.
   2. Ja **Eksperts** pārkāpj **Vienošanās** un noslēgtajos līgumos noteiktās prasības, tad tiek uzskatīts, ka ar šīs darbības vai bezdarbības veikšanu **Eksperts** ir vienpusēji atkāpies no **Vienošanās** un zaudē visas ar **Vienošanos** noteiktās tiesības.
5. **Strīdu risināšanas kārtība**
   1. Visus strīdus un domstarpības, kas rodas **Vienošanās** izpildes laikā, **Puses** cenšas atrisināt savstarpēji vienojoties, bet ja vienošanās netiek panākta ilgāk nekā 20 (divdesmit) darba dienu laikā, Latvijas Republikā spēkā esošajos normatīvajos aktos noteiktajā kārtībā – tiesā pēc piekritības.
   2. **Puses** ir atbildīgas par **Vienošanās** saistību neizpildi atbilstoši Latvijas Republikā spēkā esošajiem normatīvajiem aktiem.
6. **Nepārvarama vara**
   1. **Puses** tiek atbrīvotas no atbildības par **Vienošanās** pilnīgu vai daļēju neizpildi, ja šāda neizpilde radusies nepārvaramas varas vai ārkārtēju apstākļu rezultātā, kuru darbība sākusies pēc **Vienošanās** noslēgšanas un kurus **Puse** nevarēja iepriekš ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi: stihiskas nelaimes, avārijas, katastrofas, ugunsgrēks, epidēmijas, streiki, iekšējie nemieri, varas un pārvaldes institūciju rīcība, normatīvu aktu, kas būtiski ierobežo un aizskar **Pušu** tiesības un ietekmē uzņemtās saistības, pieņemšana un stāšanās spēkā.
   2. **Pusei**, kas atsaucas uz nepārvaramas varas vai ārkārtēja rakstura apstākļu darbību, nekavējoties par šādiem apstākļiem rakstveidā jāziņo otrai **Pusei**. Ziņojumā jānorāda, kādā termiņā, pēc viņas uzskata, ir iespējama un paredzama **Vienošanās** paredzēto saistību izpilde, un, pēc otras **Puses** pieprasījuma šādam ziņojumam ir jāpievieno izziņa, kuru izsniegusi kompetenta institūcija un kura satur minēto ārkārtējo apstākļu darbības apstiprinājumu un to raksturojumu.
7. **Citi noteikumi**
   1. **Vienošanās** ir saistoša **Pusēm** un **Pasūtītāja** saistību un tiesību pārņēmējiem.
   2. Ja kādai no **Pusēm** tiek mainīts juridiskais statuss, adreses, kontaktinformācija u.c. rekvizīti, tad **Puse** 7 (septiņu) darba dienu laikā rakstiski paziņo par to otrai **Pusei**.
   3. Visi **Vienošanās** pielikumi ir **Vienošanās** neatņemamas sastāvdaļas.
   4. **Vienošanās** sagatavota uz 3 (trīs) lapām latviešu valodā, 2 (divos) eksemplāros, kuriem ir vienāds juridisks spēks. Viens **Vienošanās** eksemplārs glabājas pie **Eksperta**, bet otrs pie **Pasūtītāja.**
8. **PUŠU PARAKSTI**

|  |  |  |  |
| --- | --- | --- | --- |
| **Pasūtītājs:**  Zāļu valsts aģentūra  Reģistrācijas Nr. 90001836181  Jersikas iela 15, Rīga LV-1003  Telefons: 67078424; fakss: 67078428  Valsts kases Rīgas norēķinu centrs  Konts: LV36TREL2290579003000  Kods: BIC TRELLV22  (paraksts \*\*) | **Eksperts**:  Vārds Uzvārds  Personas kods 000000-00000  Adrese: iela, pilsēta, LV-0000  Telefons: 00000000  E-pasta adrese: …@...........  Banka: Nosaukums  Konts: 000000000000000000000  Kods: XXXX  (paraksts \*\*) | | |
| \_\_\_\_\_\_\_\_\_\_\_\_\_\_\_\_\_/I.Dreika/ | | \_\_\_\_\_\_\_\_\_\_\_\_\_\_\_\_\_\_\_\_/V.Uzvārds/ |

\*\*Dokuments ir parakstīts ar drošu elektronisko parakstu un satur laika zīmogu.